Fjölumdæmisþing Lions hefst á Akranesi í dag Tæplega 200 lionsfélagar ; karlar og konur , eru skráðir til Fjölumdæmisþings Lionshreyfingarinnar sem hefst í dag á Akranesi . Auk þingfulltrúa eru makar þeirra og aðrir gestir sem sækja Akranes heim þessa daga , þannig að gestafjöldi verður vel á fjórða hundrað talsins í bænum af þessum sökum í blíðskaparveðrinu sem nú er brostið á á Akranesi . Þingið verður haldið í Fjölbrautaskólanum á Akranesi . Dagskrá þess er í stórum dráttum á þá leið að í dag , föstudag verða skólar embættismanna lionsklúbbanna næsta starfsár , svo sem formanna , ritara , gjaldkera og svæðisstjóra . Fjölumdæmi Lions skiptist í tvö umdæmi , A og B og eru þing hvors umdæmis haldin síðdegis á föstudeginum . Í kvöld verður haldið veglegt kynningarkvöld í FVA . Á morgun , laugardag verður Fjölumdæmisþingið sjálft haldið og hefst það með skrúðgöngu um morguninn . Þá tekur við þingsetning og sjálft þinghaldið hefst að því loknu og stendur fram eftir degi . Lionsþinginu lýkur með hátíð sem haldin verður á laugardagskvöldið í hátíðasal FVA . Lionsklúbbur Akraness og lionsklúbburinn Eðna standa sameiginlega að skipulagningu og umsjón með þinghaldi í ár á 50 ára afmælisári Lionsklúbbs Akraness og 25. starfsári Lkl . Eðnu . Hefð er fyrir því að klúbbar víðsvegar um landið sjá um þinghald til skiptis . Á Íslandi eru starfandi 96 lionsklúbbar með um það bil 2500 félagsmönnum . Á Lionsþinginu verður kosinn nýr fjölumdæmisstjóri . Í framboði eru báðir umdæmisstjórar A og B umdæmanna og er Valdimar Þorvaldsson á Akranesi umdæmisstjóri á B svæði annar þeirra sem í kjöri eru en hann etur kappi við Guðmund Rafnar Valtýsson umdæmisstjóra A umdæmis um embættið . Landsbanki Íslands er styrktaraðili þingsins á Akranesi og leggur hann til bæði fjármagn og möppur vegna þinghaldsins .